আমেরিকায় কতিপয় ধনীর হাতে যাচ্ছে ক্ষমতা, বিদায়ী ভাষণে বললেন জো বাইডেন

ওয়েব ডেস্ক: কিছু ধনীর হাতে ক্ষমতা চলে যাচ্ছে। ‘অলিগার্কি’ (Oligarchy) বা ক্ষমতার অপব্যবহার সম্পর্কে বিদায়ী ভাষণে সতর্ক করলেন আমেরিকার (US) প্রেসিডেন্ট জো বাইডেন (Joe Biden)। তিনি বলেন, মারাত্মক এই বিষয়ে আমি উদ্বিগ্ন। তবে কি ইলন মাস্ক সহ কয়েকজন ধনকুবেরের আগামী ট্রাম্প প্রশাসনের (Trump Administration) প্রভাব খাটানোর বিষয়ে কোনও বার্তা দিলেন কি না সেই বিষয়ে জল্পনা ছড়িয়েছে। নির্বাচনী প্রচার থেকে শুরু করে আগামী প্রশাসনেও ট্রাম্পের সঙ্গী মাস্ক। এমনকী জয়ের পরে রাশিয়ার প্রেসিডেন্টের সঙ্গে কথা বলার সময়ও না কি ট্রাম্পের সঙ্গী হন মাস্ক। মনে করা হচ্ছে সেই বিষয়ে বার্তা দিতে চাইলেন ডেমোক্র্যাট দলের বাইডেন। অনেকে ভারতে নরেন্দ্র মোদির জমানায় আদানি গোষ্ঠীর বিরুদ্ধে বিরোধীদের অভিযোগের সঙ্গে এর মিল খুঁজে পাচ্ছেন।

বৃহস্পতিবার ওভাল অফিস থেকে বিদায়ী ভাষণে বাইডেন তাঁর চার বছরের শাসনকালকে প্রেসিডেন্ট ফর অল আমেরিকানস বলে অভিহিত করেছেন। আমেরিকার গণতন্ত্রের ঐতিহ্যের কথা স্মরণ করিয়ে দিয়েছেন তিনি। ভুল তথ্যের প্রভাব সম্পর্কেও সতর্ক করেছেন দেশবাসীকে। আগামী দিনে যাতে স্বচ্ছ সরকার চলে সেই বিষয়টিও ডোনাল্ড ট্রাম্পকে আগাম স্মরণ করিয়ে দিয়েছেন। আগামী ২০ জানুয়ারি আমেরিকার পরবর্তী প্রেসিডেন্ট হিসেবে শপথ নেবেন রিপাবলিকান ডোনাল্ড ট্রাম্প। কৃত্রিম বুদ্ধিমত্তায় আমেরিকার নেতৃত্ব দেওয়ার ব্যাপারে আশা প্রকাশ করেন বাইডেন।বাইডেন বিভিন্ন বিষয়ের মতো সংবাদমাধ্যমের স্বাধীনতাও হুমকির মুখে বলে উদ্বেগ প্রকাশ করেছেন।

আরও পড়ুন: পাকিস্তানের রাস্তায় গান গেয়ে ক্ষীর বিক্রি করছেন ডোনাল্ড ট্রাম্প?

এদিকে আমেরিকার প্রাক্তন প্রেসিডেন্ট বারাক ওবামা বাইডেনের জমানার প্রশংসা করেছেন। তাঁর কথায়, করোনা অতিমারীর সময় দায়িত্ব নেওয়া জো বাইডেন প্রকৃত নেতৃত্ব দিয়েছেন দেশকে। সেসময় এমন একজন নেতাকে দরকার ছিল যিনি রাজনীতিকে দূরে রেখে যেটা সঠিক তাই করবেন। দেশের জন্য তাঁর বাইডেনের জীবনের পরিষেবা দেওয়াকে কৃতজ্ঞতা জানাই। অনেকেই আমেরিকার প্রেসিডেন্ট আইজেনহাওয়ারের ১৯৬১ সালের বক্তব্যের সঙ্গে বাইডেনের এই বিদায়ী বক্তব্যের মিল খুঁজে পাচ্ছেন। সেসময় আইজেনহাওয়ার ‘মিলিটারি ইন্ডাস্ট্রিয়াল কমপ্লেক্সের’ বিষয়ে সতর্ক করেছিলেন। বাইডেন ‘টেক ইন্ডাস্ট্রিয়াল কমপ্লেক্সের’ বিষয়ে উদ্বেগ প্রকাশ করেছেন। আমেরিকার প্রেসিডেন্ট হিসেবে শেষ ভাষণে নিজের পরিবারকে ধন্যবাদ জানিয়েছেন বাইডেন।