ট্রাম্পকে হারাতে পারতাম, বললেন জো বাইডেন

ওয়েব ডেস্ক: হোয়াইট হাউসে (White House) আর মাত্র কিছুদিনের মেয়াদ রয়েছে মার্কিন প্রেসিডেন্ট জো বাইডেনের (Joe Biden)। খুব শিগগিরই ডোনাল্ড ট্রাম্পকে (Donald Trump) ‘বাড়ি’ ছেড়ে দিতে হবে তাঁকে। দলের অভ্যন্তরে শোরগোলের জেরে প্রেসিডেন্ট নির্বাচনে প্রার্থীপদ ছেড়ে দিয়েছিলেন বাইডেন, প্রার্থী হন কমলা হ্যারিস (Kamala Harris)। এখন কি তা নিয়ে আক্ষেপ করেন?

আক্ষেপ করার প্রশ্নে সম্মত না হলেও তিনি বললেন, ট্রাম্পকে হারিয়ে দিতেন তিনি। তাঁর জায়গায় হ্যারিসকে নির্বাচনে দাঁড় করানোয় কি ট্রাম্পের জেতা সহজ হয়েছিল? এর উত্তরে বাইডেন বলেন, “আমি তা মনে করি না। আমার মনে হয় আমি ট্রাম্পকে হারাতাম, হারাতে পারতাম। আমার মনে কমলাও ট্রাম্পকে হারাতে পারতেন।”

আরও পড়ুন: ঘুষকাণ্ডের মামলায় ‘নিঃশর্ত রেহাই’ ট্রাম্পের

কেন নির্বাচন থেকে সরে দাঁড়িয়েছিলেন বাইডেন? তিনি জানিয়েছেন, দলকে একজোট করতেই এই সিদ্ধান্ত তাঁর। ৮২ বছরের ডেমোক্র্যাট নেতার জয়ের সম্ভাবনা নিয়ে দলের অন্দরেই প্রশ্ন উঠেছিল। দলীয় মতকে সম্মান জানাতে সরে যান তিনি। বাইডেন বলেন, “আমার মনে হয়েছিল দলকে একজোট করতে হবে। আমার মনে হয়েছিল আমি জিততে পারব কিন্তু দলের মনে তা নিয়ে সন্দেহ তৈরি হয়। আমি তাই দলকে একজোট করার পথ বেছে নিয়েছিলাম।”

বাইডেন আরও বলেন, “আমেরিকার প্রেসিডেন্ট হওয়া আমার জীবনের সর্বোচ্চ সম্মান তবে আমি এমন লোক হতে চাইনি যে দলকে সঙ্ঘবদ্ধ করতে পারেনি বলে নির্বাচন হেরে গিয়েছে। সে জন্যই আমি সরে দাঁড়াই।” তিনি এও জানিয়েছেন, চার বছর পর ফের প্রেসিডেন্ট নির্বাচনে দাঁড়ানোর সুযোগ্য প্রার্থী হ্যারিস, তবে সিদ্ধান্ত তাঁর।